text: Lægebil til Als    
  15 december 2010 kl. 13.58
  Als får om et halv år en lægebemandet ambulance i dagtimerne.
  Region Syddanmark har afsat fem millioner kroner  til at opruste den såkaldte  præhospitale indsats på Als.
  I april fik Als en akutbil med spcialuddannede reddere, der skal dække øen om natten.
  - Vi ved, at der er flest opkald til 112 mellem halv otte om morgenen og klokken otte om aftenen. Derfor synes vi, vi har fundet den optimale løsning ved at lade lægebilen dække dagtimerne og akutbilen de mere stille timer om natten, siger formanden for den præhospitale indsats i Region Syddanmark, Thyge Nielsen (V).
   
  De fem millioner kroner skal også bruges til at overtage og fortsætte driften af nødbehandlerbilen i Nordborg på Als.
  Den har indtil nu været finansieret af Sønderborg Kommune.
  Nødbehandlerbilens personale har en kortvarig præhospital uddannelse, herunder er de uddannede til at bruge en hjertestarter, som bilen er udstyret med.
   
  Før den nye lægebil kan begynde at køre, skal der ansættes og uddannes læger, der kan betjene den. Den skal bemandes med speciallæger i anæstesi.
  